Diari Oficial de la Generalitat Valenciana


Sumari del DOGV 4343, del 25-09-2002 (2002/9871)

RESOLUCIÓ de 24 de juliol de 2002, del conseller d'Obres Públiques, Urbanisme i Transports, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de l'estació depuradora d'aigües residuals de Sueca (València).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4343

Data del DOGV
:   25-09-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/9871


Data del document
:   24-07-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Sueca
    * tractament de l'aigua
    * contracte de serveis

RESOLUCIÓ de 24 de juliol de 2002, del conseller d'Obres Públiques, Urbanisme i Transports, per la qual es determina l'explotació per part de l'Entitat Pública de Sanejament d'Aigües Residuals de la Comunitat Valenciana de l'estació depuradora d'aigües residuals de Sueca (València). [2002/F9871]
  
Antecedents de fet
  
La Conselleria d'Obres Públiques, Urbanisme i Transports de la Generalitat i el Ministeri d'Obres Públiques, Transports i Medi Ambient van subscriure el 27 de febrer de 1995 un conveni per a l'execució d'actuacions del Pla Nacional de Sanejament i Depuració d'Aigües Residuals Urbanes. Entre dites actuacions s'arrepleguen les infraestructures de sanejament que cal realitzar en l'àrea de l'Albufera previstes en el conveni de cooperació entre el Ministeri d'Obres Públiques, Transports i Medi Ambient i la Generalitat Valenciana per al desenvolupament d'actuacions en infraestructura en l'àrea de l'Albufera, firmat el 23 de maig de 1994.
  
D'acord amb la clàusula cinquena d'este últim conveni, les obres a què es referix seran rebudes per l'administració que les haja executat, i s'assenyalen expressament, quant a les infraestructures de sanejament i depuració, que s'entregaran, en tot cas, a l'Entitat Pública de Sanejament d'Aigües Residuals de la Comunitat Valenciana per al seu manteniment i explotació.
  
En el mateix sentit, el conveni subscrit el 10 de març de 1999, entre la Generalitat Valenciana i l'Ajuntament de Sueca atribuïx l'explotació de les obres de l'EDAR de Sueca i els seus col·lectors, executades per l'estat, a la Conselleria d'Obres Públiques, Urbanisme i Transports; per a això preveu que una vegada finalitzades les obres el conseller d'Obres Públiques, Urbanisme i Transports dictarà la resolució per la qual es determine l'explotació de l'EDAR de Sueca per part de l'Entitat Pública de Sanejament d'Aigües Residuals de la Comunitat Valenciana, per un termini de 10 anys.
  
Les obres corresponents a l'EDAR i col·lectors de Sueca estan incloses en les obres del Pla Nacional de Sanejament i Depuració d'Aigües Residuals Urbanes i és el Ministeri de Medi Ambient l'encarregat d'executar dites actuacions.
  
En este moment les obres estan molt avançades i es preveu el seu acabament per al primer trimestre de 2003. Per això, és necessari prendre mesures per a garantir la correcta explotació d'estes i l'adequada prestació del servici públic per al qual van ser construïdes.
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat, entre altres atribucions, la planificació, l'aprovació definitiva de plans i projectes, així com l'elaboració de projectes, execució d'obres i explotació de les instal·lacions i servicis que promoga directament.
  
De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional, en el cas que això contribuïsca a millorar l'eficàcia de la gestió pública.
  
D'un altre costat, l'article 13 assenyala que l'actuació de la Generalitat en les matèries a què es referix la llei es portarà a terme a través del Govern Valencià i de les conselleries d'Obres Públiques, Urbanisme i Transports i de Medi Ambient, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i servicis, i l'execució d'obres de tractament, depuració i, si és procedent, reutilització d'aigües depurades en els termes previstos en la llei (art. 14).
  
Igualment, atés que l'entitat es concep com una persona jurídica de caràcter essencialment instrumental, la llei establix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals i altres organismes (art.16.a).
  
Finalment, d'acord amb l'article 14.2 de la citada llei, la relació de la Generalitat amb l'Entitat Pública de Sanejament es realitzarà a través de la Conselleria d'Obres Públiques, Urbanisme i Transports.
  
Vista la proposta de la Direcció General d'Obres Públiques.
  
En virtut d'això, i de conformitat amb el que establixen els articles 14.2 i 16.a) de la Llei 2/1992, de 26 de març, l'article 35 de la Llei 5/1983, de 30 de desembre, del Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
L'explotació de l'estació depuradora d'aigües residuals de Sueca (València) es portarà a terme per l'Entitat Pública de Sanejament d'Aigües Residuals de la Comunitat Valenciana, per un termini de 10 anys, comptadors des de la data en què se subscriga l'acta d'entrega de les obres de referència a la Conselleria d'Obres Públiques, Urbanisme i Transports.
  
Contra la present resolució, que esgota la via administrativa, pot interposar-se amb caràcter potestatiu un recurs de reposició davant del mateix òrgan que va dictar la resolució en el termini d'un mes, comptador des del dia següent de la seua notificació, en virtut del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que els dóna la Llei 4/1999 de 13 de gener (BOE núm. 12, de 14 de gener).
  
València, 24 de juliol de 2002.- El conseller d'Obres Públiques, Urbanisme i Transports: José Ramón García Antón.